Document ID: 31992R2009

ΚΑΝΟΝΙΣΜΟΣ (ΕΟΚ) αριθ. 2009/92 ΤΗΣ ΕΠΙΤΡΟΠΗΣ της 20ής Ιουλίου 1992 περί προσδιορισμού των κοινοτικών μεθόδων αναλύσεως της αιθυλικής αλκοόλης γεωργικής προελεύσεως που χρησιμοποιείται για την παρασκευή αλκοολούχων ποτών, αρωματισμένων οίνων, αρωματισμένων ποτών με βάση τον οίνο και αρωματισμένων κοκτέηλ αμπελοοινικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών (1), και ιδίως το άρθρο 4 παράγραφος 8,
τον κανονισμό (ΕΟΚ) αριθ. 1601/91 του Συμβουλίου της 10ης Ιουνίου 1991 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αρωματισμένων οίνων, των αρωματισμένων ποτών με βάση τον οίνο και των αρωματισμένων κοκτέηλ αμπελοοινικών προϊόντων (2), και ιδίως το άρθρο 4 παράγραφος 4,
Εκτιμώντας:
ότι προκειμένου οι αρμόδιες αρχές να είναι σε θέση να πραγματοποιούν τους κατάλληλους ελέγχους όσον αφορά την αιθυλική αλκοόλη οινικής προελεύσεως όπως ορίζεται στο άρθρο 1 παράγραφος 3 στοιχείο η) του κανονισμού (ΕΟΚ) αριθ. 1576/89 και όπως αναφέρεται στο άρθρο 3 στοιχείο δ) τρίτη περίπτωση του κανονισμού (ΕΟΚ) αριθ. 1601/91, είναι σκόπιμο να θεσπιστούν κοινοτικές μέθοδοι αναλύσεως-
ότι τα χαρακτηριστικά της αιθυλικής αλκοόλης γεωργικής προελεύσεως καθορίζονται στο παράρτημα Ι του κανονισμού (ΕΟΚ) αριθ. 1576/89 και στο παράρτημα Ι του κανονισμού (ΕΟΚ) αριθ. 1601/91- ότι τα χαρακτηριστικά αυτά είναι ταυτόσημα με τα στοιχεία που συνθέτουν τον ορισμό της ουδέτερης αλκοόλης του παραρτήματος Ι του κανονισμού (ΕΟΚ) αριθ. 2046/89 του Συμβουλίου της 19ης Ιουνίου 1989 για τη θέσπιση των γενικών κανόνων σχετικά με την απόσταξη των οίνων και των υποπροϊόντων της οινοποίησης (3)- ότι πρέπει, συνεπώς, οι κοινοτικές μέθοδοι αναλύσεως της ουδέτερης αλκοόλης που εφαρμόζονται στον τομέα του οίνου, οι οποίοι περιλαμβάνονται στον κανονισμό (ΕΟΚ) αριθ. 1238/92 της Επιτροπής (4) να αναγνωριστούν επίσης ως κοινοτικές μέθοδοι αναλύσεως για την εφαρμογή των κανονισμών (ΕΟΚ) αριθ. 1576/89 και (ΕΟΚ) αριθ. 1601/91-
ότι προκειμένου να εξασφαλιστεί η συγκρισιμότητα των λαμβανομένων αποτελεσμάτων από την εφαρμογή των μεθόδων αναλύσεως που περιλαμβάνονται στον παρόντα κανονισμό, πρέπει να καθοριστούν οι όροι σχετικά με την επανάληψη και την αναπαραγωγή των αποτελεσμάτων που λαμβάνονται με τις μεθόδους αυτές-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Εφαρμογής για τους Οινοπνευματώδεις Οίνους και της Επιτροπής Εφαρμογής για τα Αρωματικά Ποτά με βάση τον Οίνο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι κοινοτικές μέθοδοι αναλύσεως της αιθυλικής αλκοόλης γεωργικής προελεύσεως όπως ορίζεται στο άρθρο 1 παράγραφος 3 στοιχείο η) του κανονισμού (ΕΟΚ) αριθ. 1576/89 και όπως αναφέρεται στο άρθρο 3 στοιχείο δ) τρίτη περίπτωση του κανονισμού (ΕΟΚ) αριθ. 1601/91 είναι εκείνες που περιλαμβάνονται στο παράρτημα του κανονισμού (ΕΟΚ) αριθ. 1238/92.
Οι διατάξεις του άρθρου 2 του κανονισμού (ΕΟΚ) αριθ. 1238/92 εφαρμόζονται προκειμένου να εξασφαλίζεται η συγκρισιμότητα των αποτελεσμάτων της αναλύσεως.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Ιουλίου 1992.

Labels: 17